Ego Radulfus, Abbas Longuiadi et ego Garnerius, Abbas Albe Ripe, notum fieri et ratum haberi uolumus quam cum inter Ecclesiam beati Stephani Dyuionensis et Fratres Militie Templi qui Buris morantur, controuersia uersaretur de Uileferroi et pratis quibusdam et quodam molendino, dicentibus Canonicis beati Stephani predictam uillam cum pratis antiquitus eis donatam fuisse, et molendinum Fratrum Templi ita esse constructum, quod molendinum Canonicorum sancti Stephani in eodem fluuio subtus ab antiquo statutum, cursum aque usitatum perdidisset, ad compositionem super querelis omnibus faciendam accessimus et taliter inter eos, de communi partium assensu, est diffinitum. Itaque Canonici beati Stephani querelas omnes prenominatas fratribus Militie Templi pacifice acquitauerunt, saluis tamen illis de quibus inuestiti erant et censu pratorum suorum, tali conditione quod in molendino Fratrum Templi, Canonici qui in capella morantur, quotiens opus fuerit usum molendi habebunt, ita scilicet quod cum uenerint ad molendinum, prius primum bladum quod erit in tramoia, bladum suum statim molent et pannos proprios ibidem et canabem consuetudinarie preparabunt, consueto itinere uenientes. Quod si predicta capella in manu alterius uenerit, prefatum molendinum quietum et liberum ab omni usuario predicto Fratribus Militie Templi permanebit. Huius compositionis testes sunt Symon prior de Uendeopero, Wiardus Moroiers, Petrus li Bornes, Willelmus de Uiuers, milites.